माउंट ईसा के पास स्थित मूंदरा झील में हुई इस विचित्र घटना को स्थानीय लोगों ने अपने कैमरे में कैद कर लिया.दस फीट लंबा ये साँप शायद अजगर था और इसने मगरमच्छ को चारों तरफ़ से जकड़ लिया. उसके बाद तो दोनों में पानी के भीतर जमकर लड़ाई हुई.मगरमच्छ को लड़ाई में हराने के बाद साँप उसे पानी के बाहर ज़मीन पर ले आया और फिर उसे निगल गया.साँप जैसे ही मगरमच्छ को खाने लगा, देखने वाले भौंचक रह गए.इस अद्भुत युद्ध को स्थानीय लेखक टिफेनी कोर्लिस भी देख रही थीं और उन्होंने इस घटना को अपने कैमरे में कैद कर लिया.बीबीसी से बातचीत में उन्होंने कहा, "ये अद्भुत दृश्य था. हमने देखा कि साँप और मगरमच्छ आपस में लड़ रहे हैं. साँप ने मगरमच्छ को लपेटकर उसके पैरों को बांध दिया और फिर घसीटकर पानी में ले गया."वो बताती हैं, "असली लड़ाई तो पानी के अंदर हुई. मगरमच्छ अपना सिर पानी के बाहर निकालने की कोशिश कर रहा था लेकिन साँप ने उसे दबा दिया. मगरमच्छ जब मर गया तो साँप ने उसे छोड़ दिया, फिर बाहर ले आया और उसे निगलना शुरू कर दिया."कोर्लिस बताती हैं कि करीब पंद्रह मिनट के भीतर साँप मगरमच्छ को खा गया. वो कहती हैं कि साँप काफी बड़ा था और इसके बाद वो कहां चला गया, पता नहीं चल पाया.इस घटना के एक अन्य प्रत्यक्षदर्शी एलिस रोसेंथल का कहना था कि इन दोनों के बीच करीब पांच घंटे तक लड़ाई चली. इसके बाद दोनों ही थक गए.अजगर आमतौर पर अपने शिकार को कुंडली बनाकर लपेट लेते हैं और इसकी वजह से शिकार का दम घुट जाता है.साँपों के जबड़े लचीले होते हैं जिसकी वजह से वो अपने से कई गुना बड़े जानवरों को भी निगल जाते हैं.क्वींसलैंड ऑस्ट्रेलिया का वो राज्य है जहां दुनिया के सबसे ख़तरनाक साँप और नमकीन पानी वाले मगरमच्छ पाए जाते हैं.(बीबीसी हिन्दी के 



एंड्रॉएड ऐप के लिए यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)